Minn mistoqsija parlamentari li saret lill-Ministru għas-Saħħa Chris Fearne mix-Shadow Minister tal-Partit Nazzjonalista (PN) fuq dan is-settur, Claudette Buttigieg waslet biex għal darb'oħra d-Deputata Nazzjonalista reġgħet żelqet fin-niexef. Dan hekk kif din il-mistoqsija kienet tittratta l-lista ta' stennija għall-operazzjonijiet tal-arthroscopy fejn irriżulta li fil-preżent hemm 1,200 pazjent jistennew biex jagħmlu din l-operazzjoni. Madankollu, xi ħaġa li forsi d-Deputata Nazzjonalista ma kinitx taf hi li, fl-2012, meta kien għad hemm Gvern Nazzjonalista u anke hi kienet tagħmel parti mis-Segretarjat tal-eks-Ministru tas-Saħħa Joe Cassar, din il-lista kienet tammonta għal 1,877. Fi kliem ieħor, f'dawn l-aħħar tliet snin din il-lista ta' stennija naqset b'xejn inqas minn 677 operazzjoni. Minkejja kollox, dan mhuwiex biżżejjed għal dan il-Gvern u se jkun qed ikompli jaħdem bla heda biex, bħalma ġara f'listi ta' stennija ta' operazzjonijiet oħrajn kif se nkunu qed naraw f'dan l-artiklu, din il-lista tiġi indirizzata u wkoll tkompli tonqos. Jonqsu drastikament il-listi ta' stennija F'dan il-kuntest, din il-gazzetta se tagħti ħarsa lejn is-suċċessi ta' dan il-Gvern fil-qasam tas-saħħa. Fejn tidħol il-lista ta' stennija tal-MRI din naqset minn 18-il xahar għal erba' xhur. Apparti minn hekk, jekk wieħed jgħodd l-ammont ta' MRIs li saru fl-2008 (5,227) flimkien mal-ammont li saru fl-2012 (8,181), dan jammonta għal 13,408. Madankollu, fl-2015 biss saru xejn inqas minn 19,736; jiġifieri f'sena waħda biss saru kważi 6,000 MRI aktar meta mqabbla ma' sentejn, l-2008 u l-2012. Din il-prassi tidher ukoll fejn tidħol il-lista ta' stennija fis-CT scans. Dan hekk kif fl-2008 saru 13,863, fl-2012 saru 21,880, filwaqt li fl-2015 biss saru xejn inqas minn 30, 831 CT scan. Fejn jidħlu l-ultrasounds, dawn ukoll raw titjib enormi, tant li fl-2008 saru 17,272, fl-2012 saru 27,086, filwaqt li fl-2015 biss saru 32,736 ultrasound. Listi ta' stennija oħrajn li raw titjib huma dawk tal-iSleep Lab (minn tliet snin għal tliet xhur), l-echocardiogram (minn sentejn u disa' xhur għal tmien ġimgħat), l-operazzjoni tal-katarretti (minn 36 xahar fl-2013 għal sitt xhur fl-2016), il-bone density (minn 18-il xahar għal tmien ġimgħat), kif ukoll is-phychological assessment (minn sena għal tmien ġimgħat) u s-servizz tal-occupation therapists (minn sitt xhur għal tmien ġimgħat) fi ħdan iċ-Child Development Assessment Unit (CDAU). Xi jsir fis-Sleep Lab? Il-pazjenti li jiġu riferuti fis-Sleep Lab ikunu riferuti mill-ispeċjalisti tal-mard respiratorju. Dawn il-pazjenti jiġu riferuti għax l-ispeċjalist jissuspetta li l-kwalità tal-irqad ta' dawn il-pazjenti tkun inferjuri. B'hekk pazjent li jonħor ħafna bil-lejl, juri wkoll li jkun qed jieqaf jieħu n-nifs u, minn aspett aktar kliniku, normalment ikollu pressjoni aktar għolja u taħbit tal-qalb li mhux regolari. B'dan il-mod ikun qed isir assessjar dwar jekk il-pazjenti hux qed jieqfu jieħdu n-nifs u jekk l-inħir tagħhom għandux relevanza klinika, għax mhux kull min jonħor għandu obstructive sleep apnea. Isir assessjar tal-livell tal-ossiġnu waqt l-irqad, kif ukoll jekk dawn is-sitwazzjonijiet hux qed jiġru f'pożizzjonijiet partikolari waqt li wieħed ikun rieqed Mhux kull min jonħor għandu din il-kundizzjoni L-obstructive sleep apnea twassal biex persuna tieqaf tieħu n-nifs diversi drabi matul il-lejl. Din il-kundizzjoni ħafna drabi hija relatata b'mod dirett mal-obeżità fejn, meta wieħed ikun mimdud, il-piż tal-għonq jagħlaq il-pajp tan-nifs u joħloq ostaklu għall-arja li tkun dieħla u ħierġa, u dan iwassal għall-inħir. Madankollu, ma jfissirx li kull min jonħor ibati minn din il-kundizzjoni. Illum il-ġurnata s-sleep study għandna modules li jintużaw fid-dar. Dawn huma portable equipment fejn il-pazjent jiġi skont l-appuntament skedat fis-Sleep Lab, jitwaħħlulu numru ta' sensors u electrodes li jinkludu l-ECG, il-moviment tas-sider u ż-żaqq, jinkludi wkoll nifs dieħel u ħiereġ mill-imnieħer u l-ħalq, imbagħad il-pazjent imur jorqod fid-dar tiegħu. Waqt l-irqad dan it-tagħmir jirrekordja l-physiological measurement data, biex imbagħad l-għada filgħodu din id-data li tinġabar, tkun analizzata fi proċess kemxejn twil, għax kull qari jinqasam f'partijiet ta' 30 sekonda biex jinħareġ ir-riżultat. Ir-riżultat joħroġ bl-analiżi partikolari u speċjalizzata fejn il-qari kollu ta' dak il-lejl ikun maqsum f'epox ta' 30 sekonda, biex jiġi identifikat għal kemm-il darba l-pazjent ikun waqaf jieħu nifs u l-livell tal-ossiġnu b'kemm ikun naqas. Hemmhekk ikun stabbilit dak li huwa magħruf bħala apnea hypopnea index u l-oxygen desaturation index, li huma indiċi biex wieħed ikun jista' jagħmel djanjosi, biex l-ispeċjalist partikolari li jkun qed jieħu ħsieb il-pazjent ikun jista' jagħti t-trattament neċessarju lill-pazjent partikolari. Ħafna drabi t-trattament huwa wieħed sempliċi. Dan jissejjaħ continuous positive airway pressure u jingħata permezz ta' kompressur żgħir bi standards kliniċi, li jimbotta l-arja li tħalli l-pajp tan-nifs miftuħ, biex l-ossiġnu jkun jista' jgħaddi fil-pulmun u sussegwentament fl-organi l-oħra tal-ġisem. Total ta' 32,222 appuntament fis-CDAU Matul l-2015, iċ-child development assessment Unit (CDAU) saru total ta' 32,222 appuntament bejn każijiet ġodda u follow ups. Minn dawn 3,564 kienu każijiet ġodda. Dawn l-appuntamenti kienu jvarjaw minn viżti ma' konsulenti mediċi, psikologi, fiżjoterapisti, speech and language therapists u occupational therapy. Dan id-dipartiment jagħti servizzi prinċipalment ta' assessjar ta' tfal li jippreżentaw nuqqasijiet fl-iżvilupp bikri tagħhom. Dawn ivarjaw minn preżentazzjonijiet mediċi bħal down sydrome, cerebral palsy, spina bifida fost oħrajn, għal imġibiet assoċjati ma' nuqqas ta' attenzjoni u attività żejda bħal ADHD, nuqqas ta' żvilupp fil-komunikazzjoni soċjali u fl-interess li wieħed jingaġġa ma' dawk ta' madwaru, bħal fil-każ tal-autism spectrum, fost oħrajn. Titjib across the board Għal appuntamenti għall-assesjar psikoloġiku fi ħdan is-CDAU, fl-2013 wieħed kien jistenna sena, filwaqt li llum il-lista ta' stennija naqset għal tmien ġimgħat. L-istess ġara fl-appuntamenti mal-occupational therapists, fejn il-listi ta' stennija naqsu minn sitt xhur fl-2013 għal tmien ġimgħat illum. F'dixxiplini oħra fi ħdan is-CDAU, fosthom servizzi ta' occupational therapy u assessjar mediku m'hemmx lista ta' stennija, filwaqt li l-lista ta' stennija għas-servzzi tal-fiżjoterpija hija ta' tliet ġimgħat. Is-CDAU huwa eżempju ieħor kif qed jitnaqqsu l-listi ta' stennija fid-dipartimenti. Għalkemm huwa importanti li jitnaqqsu l-listi ta' stennija għall-interventi mediċi. Huwa importanti wkoll li jitnaqqsu l-listi ta' stennija għat-testijiet mediċi u għall-apputamenti mal-professjonisti. Fi kliem ieħor, dan il-Gvern qed jaħdem biex il-listi ta' stennija fl-aspetti kollha fil-qasam tas-saħħa jkunu kkontrollati.